ડીમોનેટાઈઝેશન તથા જીએસટીના અમલીકરણ પછી પ્રકાશિત થયેલ ભારતીય અર્થતંત્રના આ વર્ષના પ્રથમ ત્રિમાસિકના જીડીપીના આંકડાઓ ૫.૭% એ ઘણી ટીકાઓ સહન કરી છે. સરકારને આરોપીના કઠેડામાં ઉભી કરી. અલબત્ત યુરોપીયન કમિશનના ચીફ જીત જુંકર પ્રમાણે આને સ્લોડાઉન કહેવાય જ નહીં અને યુરોપનું કોઈપણ રાષ્ટ્ર જે ૨% જીડીપીનો ગ્રોથ દર્શાવે છે તે સંદર્ભે આ ઘણી સારી પ્રગતિ કહેવાય. ઑગસ્ટ તથા સપ્ટેમ્બરના ઔદ્યોગિક ઉત્પાદન તથા ઉપભોક્તા ફુગાવાના આંકડાઓ ૪.૩% તથા ૩.૨૮% એ સિદ્ધ કર્યું કે અર્થતંત્ર દુરસ્તીની રાહ પર છે. છેલ્લા નવ મહિનામાં સૌથી ઓછો તેવો ભારતનો આયાત-નિકાસનો તફાવત માત્ર ૮.૯૮ બિલિયન ડૉલર જે ૨૦૧૬ સપ્ટેમ્બરમાં ૯.૦૭ બિલિયન ડૉલર હતો તથા વેપારી નિકાસમાં વિક્રમી ૨૫.૬૭%નો સપ્ટેમ્બરનો ઉછાળો તો હવે એ સુચવે છે કે સરકાર હવે માત્ર ટૂંકાગાળા માટે નહીં પરંતુ મધ્યમ તથા લાંબાગાળા માટે નિર્ણયો લઈ શકશે. બેંકિંગ ઉદ્યોગોને ૨.૧૧ લાખ કરોડ રૂપિયાનું પ્રોત્સાહન જે ગત સપ્તાહે મળ્યું તે પણ આ પ્રક્રિયાનો જ એક ભાગ જેનાથી માર્કેટમાં વધુ ક્રેડિટ ઉપલબ્ધ થશે અને ખાનગી ક્ષેત્રમાં મુડી રોકાણ પ્રમાણમાં ઓછો હતો તેને વધવાનો અવકાશ.